Sandy Brinck (S), 2003-05-27:
Ni mennesker bliver dræbt i trafikken hver uge, og 170 bliver kvæstet hver uge.
Ethvert ansvarligt menneske ville jo sige: Det må vi gøre noget ved. Det siger landets justitsminister også, men det, hun så gør, er at øge antallet af dræbte og øge antallet af kvæstede.
Dette er den dystre konsekvens, og jeg kan godt forstå, at regeringen - Venstre og De Konservative - og Dansk Folkeparti ikke bryder sig om at tale om det, for det er et stort ansvar at tage på sig, men ansvaret er deres.
Behandlingen af det her lovforslag har unægtelig taget lang tid, og jeg ville ønske, at jeg kunne sige, at det var på grund af høj lovkvalitet, men det er ikke tilfældet.
Når lovforslaget har været længe undervejs er det alene, fordi justitsministeren skulle finde nogle flere kilometer på motorvejene, som skal op på de 130 km/t., ellers ville justitsministeren nemlig ikke have fået sit lovforslag igennem.
Dansk Folkeparti skulle simpelt hen købes med nogle flere kilometer, og det er jo det, ændringsforslaget i dag fra regeringen er et udtryk for.
Det var nemlig den konservative hr. Helge Adam Møller, som gav udtryk for, at når bilisterne er lovbrydere på motorvejen, tyder det på, at reglerne bør laves om.
Jeg må sige, at det jo er en kreativ retspolitisk tanke, som jeg indrømmer meget hurtigt kan afskaffe kriminaliteten, men det siger altså også noget om, at færdselsregler har en helt anden status for regeringen og dens støtteparti.
Det er jo pæne mennesker i pæne biler.
Og det giver os altså efterfølgende den bekymring, om det, som regeringen lægger op til skal være de kompenserende færdselssikkerhedsmæssige initiativer, overhovedet vil komme til at virke.
For det, som udvalgsbehandlingen jo meget klart har vist, er, at den øgede kontrol, den øgede retshåndhævelse, som ministeren lægger op til, er et bærende element i samtlige de færdselssikkerhedsmæssige tiltag, der er i lovforslaget, samtidig med at vi må konstatere, at der ikke er flere penge med til den øgede politiindsats, at der ikke er mulighed for efterfølgende at se, om den kontrol rent faktisk er øget.
Og det vil sige, at vi i dag kan stå og ikke helt vide, om de pæne ord vil komme til at betyde noget ude i virkeligheden.
Derfor er det også, at vi i betænkningen har understreget over for regeringen, at man faktisk har mulighed for allerede i dag at lave en automatisk hastighedskontrol.
Når vi peger på den løsning, så er det, fordi det både er mere sikkert for betjentene, og fordi vi mener, at det er en bedre udnyttelse af politiets ressourcer, sådan at de kan tage sig af indbrud og andre ting, der kræver deres tilstedeværelse personligt.
Vi har sammen med en række af de øvrige oppositionspartier stillet ændringsforslag om at dele lovforslaget.
Det gør vi, fordi der ikke må være nogen tvivl om, at vi fra socialdemokratisk side vil støtte ethvert initiativ, som kan forbedre trafiksikkerheden, men vi vil ikke være med til det som en kompensation for tiltag, som øger farligheden i trafikken. Ministeren erkendte jo også under udvalgsbehandlingen, at samtlige de trafiksikkerhedstiltag, der er i det her lovforslag, alene skal kompensere for den dystre baggrund, som jo er lovforslagets hovedelement, nemlig en forøgelse af farten, som giver dræbte og kvæstede.
Den konsekvens sidder man overhørig.
Det er kynisme af meget, meget høj klasse.